Krieket Australië

Krieket Australië (Engels: Cricket Australia, afgekort “CA”), voorheen bekend as die Australiese Krieketraad (Australian Cricket Board, “ACB”), is die bestuursliggaam wat krieket in Australië beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend Australië se nasionale seniorkrieketspan vir mans, vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is Krieket Australië verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Australiese span. Krieket Australië het al opgetree as medegasheer van belangrike toernooie soos die krieketwêreldbekertoernooie in 1992 en 2015 (albei saam met Nieu-Seeland), asook die T20I-wêreldbeker 2022. Saam met Nieu-Seeland sal Australië die T20I-wêreldbeker 2028 ook aanbied.

Krieket Australië is in 1905 as die Australiese Beheerraad vir Internasionale Krieket (Australian Board of Control for International Cricket) gestig en is as ’n Australiese publieke maatskappy gelys. In 1909 het Australië saam met Engeland en Suid-Afrika die Imperiale Krieketkonferensie (IKK), die huidige Internasionale Krieketraad, gestig. Krieket Australië bestaan uit ses plaaslike beheerliggame, wat elkeen ’n deelstaat verteenwoordig.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Australië oor ’n o/19-nasionale span wat aan die o/19-krieketwêreldbeker deelneem. Australia A is die tweede nasionale span van Australië en van hul wedstryde geniet eersterangse of A-lys-status. Die belangrikste krieketligas in Australië is die Sheffield Shield in eersterangse krieket (ses spanne), die One-Day Cup in EDI-krieket (ses spanne) en die Big Bash League in T20-krieket (agt spanne).

Sien ook 
 Rugby Australia

Verwysings

Bibliografie

Eksterne skakels 
  Krieket Australië se tuisblad

Krieket in Australië
Krieketbeheerliggaam
Internasionale Krieketraad